# 

**R E G U L A M E N T**

privind aplicarea taxei pentru parcarea autovehiculelor pe domeniul public al municipiului Craiova

**CAPITOLUL 1. DISPOZIŢII GENERALE**

**Art.1.** Prezentul regulament stabileşte cadrul juridic unitar pentru administrarea parcărilor publice, raporturile dintre administratorul parcărilor publice şi utilizatorii acestora, în conformitate cu reglementările, cu modificări şi completări ulterioare, prevăzute în : O.G.nr. 71/2002, privind organizarea şi funcţionarea serviciilor publice de administrare a domeniului public de interes local, H.G.nr. 955/2004 pentru aprobarea reglementarilor-cadru de aplicare a O.G.nr. 71/2002 privind organizarea si functionarea serviciilor publice de administrare a domeniului public de interes local, Legea nr. 51/2006 a serviciilor comunitare de utilităţi publice, O.G. nr. 2/2001 privind regimul juridic al contravenţiilor aprobată prin Legea nr. 180/2002, O.G. nr. 43/1997 privind regimul drumurilor, Legea contabilităţii nr. 82/1991 actualizată, OMFP nr. 743/2004 privind aplicarea H.G. nr.831/1997 si pentru aprobarea unui formular specific cu regim special privind activitatea financiara şi contabilă, Legea nr. 227/2015 privind codul fiscal, Legea nr. 207/2015 privind codul de procedura fiscală, Legea nr. 155/2010 a Poliţiei Locale, Normativele de proiectare ale parcărilor C 79/80 şi P 132/93, Legea nr. 215/2001 a administraţiei publice locale.

**Art.2** Regulamentul privind aplicarea taxei pentru parcarea autovehiculelor pe domeniul public al municipiului Craiova, reprezinta cadrul juridic care defineste raporturile dintre Consiliul Local al Municipiului Craiova si utilizatorul autovehiculului care ocupa domeniul public în scopul parcării curente a autovehiculelor, al parcărilor cu taxa și al parcărilor ocazionale.

**Art.3.** Regulamentul se aplică pe sectoare domeniului public aparţinând Municipiului Craiova.

**Art.4.** În înţelesul prezentului regulament, termenii şi expresiile de mai jos se definesc după cum urmează:

a) zona de stationare - sector al domeniului public destinat stationarii autovehiculelor, delimitata prin marcaj rutier longitudinal, aflata intre partea carosabila a drumului si zona pietonala.

b) parcare - sector al domeniului public amenajat sau neamenajat, utilizat in scopul stationarii autovehiculelor, avand functiuni si regim de utilizare identic cu ale zonei de stationare.

c) parcare publica - totalitatea parcarilor amenajate aflate pe domeniul public al municipiului Craiova.

d) oprire - imobilizarea voluntara a unui vehicul pe drumul public, pe o durata de cel mult 5 minute.

e) staţionare - imobilizarea voluntara a unui vehicul pe drumul public, pe o durata mai mare de 5 minute .

f) vinietă- documentul ce atestă plata taxa de parcare a cărui validare dă dreptul deţinătorului / utilizatorului să oprească sau să staţioneze legal în parcările publice.

g) proces – verbal de constatare a contravenţiei - act emis de agentul constatator prin care se constată şi se sancţionează deţinătorul/utilizatorul unui autovehicul parcat în locurile publice fără a deţine vinietă .

h) autovehicul - vehiculul echipat cu motor in scopul deplasarii pe drum;

i) utilizator – conducătorul auto al autovehiculului care se afla oprit sau staţionat in parcarile aflate pe domeniul public.

j) parcarea curentă a autovehiculelor – oprirea sau staţionarea în mod obişnuit a unui vehicul într-o parcare publică în unitatea administrativ-teritorială în care se află sediul, domiciliul sau reşedinţa utilizatorului.

k) drumuri publice - drumuri de utilitate publica si/sau de interes public destinate circulatiei rutiere si pietonale, in scopul satisfacerii cerintelor generale de transport ale economiei, ale populatiei si de aparare a tarii; acestea sunt proprietate publica si sunt intretinute din fonduri publice, precum si din alte surse legal constituite;

l) drumuri - cai de comunicatie terestra special amenajate pentru circulatia vehiculelor si a pietonilor. Fac parte integranta din drum: ampriza si zonele de siguranta, podurile, podetele, viaductele, pasajele denivelate, zonele de sub pasajele rutiere, tunelurile, constructiile de aparare si consolidare, trotuarele, pistele pentru ciclisti, locurile de parcare, oprire si stationare, bretelele de acces, indicatoarele de semnalizare rutiera si alte dotari pentru siguranta circulatiei, spatiile de serviciu sau control, spatiile cuprinse in triunghiul de vizibilitate din intersectii, spatiile cuprinse intre autostrada si/sau drum si bretelele de acces, terenurile si plantatiile din zona drumului, mai putin zonele de protectie.

m) taxa de parcare - reprezintă contravaloarea serviciului public datorată autorităţii publice locale în conformitate cu prezentul Regulament, pentru ocuparea domeniului public de către un autovehicul;

n) loc de parcare - spaţiul din parcare sau din zona de staţionare delimitat prin marcaj rutier;

o) parcări publice cu plată - parcări amenajate pe domeniul public al municipiului Craiova, destinate staţionării pe timp limitat a autovehiculelor pentru care ocupanţii au obligaţia achitării unei taxe de parcare, stabilită prin hotărârea consiliului local, semnalizate prin indicatorul parcare „P” însoţit de panoul adiţional care conţine cuantumul taxei şi modalităţi de achitare;

p) locuri de parcare rezervate pentru persoane cu handicap - locuri amenajate în parcările publice, semnalizate cu panouri indicatoare pentru persoane cu handicap inscripţionate cu semnul internaţional pentru persoane cu handicap;

r) marcaj rutier - modalitate de delimitare a terenului destinat parcărilor şi locurilor de parcare conform normativelor şi reglementărilor tehnice în vigoare;

s) parcarea ocazională - este staţionarea pe sectoarele domeniului public în scopul parcării a unui vehicul înregistrat fiscal într-o altă unitate administrativ- teritorială decât cea în care se află sediul, reşedinţă sau domiciliul, după caz, al deţinătorului/utilizatorului vehiculului, cu excepţia parcărilor curente pe domeniul public cu plată prin SMS, semnalizată cu indicator „Parcare cu Plată”.

**Art.5.** Oprirea/staţionarea/parcarea autovehiculelor în parcările publice din municipiul Craiova se face cu respectarea prevederilor prezentului regulament.

**CAPITOLUL 2. ADMINISTRAREA PARCĂRILOR PUBLICE**

**Art.6.** Administrarea serviciilor publice de parcare se face în scopul asigurări creşterii capacităţii de preluare a traficului, a îmbunătăţirii condiţiilor de deplasare pentru vehicule şi a creşterii gradului de siguranţă a participanţilor la trafic.

**Art.7.** Pe domeniu public se disting urmatoarele tipuri de parcări:

* parcare curentă pe domeniul public pe bază de vinietă;
* parcarea curentă pe domeniul public cu plată prin SMS, semnalizată cu indicator „Parcare cu Plată”;
* parcare ocazională pe domeniul public cu plată prin SMS.

**Art.8.** Utilizatorii serviciilor publice de parcare au următoarele drepturi:

- acces neîngrădit la informaţiile publice privind serviciile de administrare a parcărilor publice aparţinând domeniului public al municipiului Craiova;

- beneficiază de prevederile hotărârilor, dispoziţiilor şi deciziilor cu privire la serviciile de administrare a parcărilor publice;

**Art.9.** Utilizatorii parcărilor publice au următoarele obligaţii:

- să respecte indicatoarele, marcajele şi normele de utilizare a spaţiului de parcare

- să păstreze curăţenia şi ordinea la locul de parcare;

- să asigure securitatea interioară a vehiculelor prin închiderea geamurilor, încuierea uşilor, a capotei motorului şi a portbagajului, precum şi prin punerea în funcţiune a sistemului antifurt în raport de dotările tehnice ale autovehicului;

- să nu execute în perimetrul parcării publice lucrări de reparaţii şi întreţinere a vehiculelor;

- să nu ocupe ilegal locurile de parcare cu autovehicule defecte sau cu alte obiecte;

- să răspundă pentru toate stricăciunile cauzate dotărilor şi instalaţiilor parcării ca urmare a unor manevre greşite;

- să respecte prevederile regulamentului privind aplicarea taxei pentru parcarea autovehiculelor pe domeniul public al municipiului Craiova.

**Art.10.** Administratorul parcărilor nu răspunde de securitatea vehiculelor şi a bunurilor aflate în acestea, în zona de acţiune a parcărilor publice.

**Art.11.** În caz de producere de eventuale daune, furturi, incendii la vehicule în zonele de parcare publică, administratorul parcărilor nu răspunde juridic.

**Art.12.** Salubrizarea parcărilor publice se va efectua de operatorii serviciului de salubrizare.

**Art.13.** (1) Se interzice închiderea, depozitarea sau lăsarea de materiale ori obiecte în parcările publice sau alăturate acestora.

(2) Se interzice conducătorului autovehiculului şi pasagerilor ca în timpul opririi sau staţionării să deschidă sau să lase deschise uşile acestuia ori să coboare fără să se asigure că nu creează un pericol pentru circulaţie.

**SECŢIUNEA 2.1. PARCARE CURENTA PE DOMENIUL PUBLIC PE BAZĂ DE VINIETE**

**Art.14.** (1)Taxa pentru parcarea curentă pe domeniul public al municipiului Craiova, în cazul autovehiculelor înregistrate în evidenţa fiscală a Direcţiei Impozite si Taxe a Municipiului Craiova, aparţinând persoanelor fizice şi/sau juridice se calculează în lei/an.

(2) Taxa pentru parcarea curentă pe domeniul public al municipiului Craiova, a autovehiculelor aparţinând persoanelor fizice şi/sau juridice, altele decât cele prevăzute la art.14 alin.1 care optează pentru plata taxei de parcare curentă pe domeniul public al municipiului Craiova pe an.

**Art.15.** Odata cu achitarea taxei pentru parcarea curentă a autovehiculelor se va emite vinieta pentru atestarea plăţii taxei de parcare care constă într-un timbru autocolantat cu elemente de identificare ale autorităţii publice locale şi informaţii cu privire la plata taxei de catre utilizatorul autovehicului.

**Art.16.** Vinieta pentru parcarea curentăa vehiculelor se aplicăîn cazul opririisau staţionării în mod obişnuit a unui autovehicul într-un loc public din Municipiul Craiova şi care atestă achitarea taxei de parcare, cu excepţia parcărilor cu plată semnalizate corespunzător.

**Art.17.** Vinieta pentru parcarea curentăpe domeniul public alMunicipiului Craiova, în cazul autovehiculelor, înregistrate sau neînregistrate în evidenţa fiscală a Municipiului Craiova, aparţinând persoanelor fizice şi/sau juridice*,* se eliberează anual.

**Art.18.** În cazul în care autovehiculul este dobândit/înstrăinat în cursul unui an,sau este înscris/radiat în/din evidenţa fiscală, taxa se recalculează, începând cu data de întâi a lunii următoare celei în care a survenit modificarea, pentru a reflecta perioada din an pentru care taxa se datorează.

**Art.19.** Taxa se plăteşte anticipat, pentru parcarea curentă pe domeniul public al municipiului Craiova, în cazul autovehiculelor, înregistrate în evidenţa fiscală a Direcţiei Impozite si Taxe a Municipiului Craiova, aparţinând persoanelor fizice şi/sau juridice, pânăla primul termen de plată a impozitului mijloacelor de transport în anul fiscal de referinţă, după această dată, calculându-se majorări de întârziere, în conformitate cu prevederile legale în vigoare.

**Art.20.** Vinieta se afişeazăprin expunerea acesteia în interiorul autovehiculului, vizibil din exterior, şi se validează prin perforarea "poziţiilor" care indica anul.

**Art.21.** Vinietele nu sunt transmisibile de la un autovehicul la altul.

**SECŢIUNEA 2.1.1. FORMA ŞI CONŢINUTUL VINIETEI**

**Art.22.** Vinietele vor avea următoarele caracteristici tehnice:

a) timbru autocolant;

b) realizat din polietilena transparenta;

c) cuprind o parte care se detaşează şi se expune în partea interioară a parbrizului şi o parte care se pastrează de catre emitent;

d) acestea sunt tiparite in regim de securitate şi înseriate în regim special;

e) vinietele pentru parcarea curentă pe domeniul public al Municipiului Craiova vor avea culoarea albastră;

f) elemente de identificare ale autorităţii publice locale.

**SECŢIUNEA 2.1.2. CONDIŢIILE**

**Art.23.** Pentru parcarea curentă a autovehicului pe domeniul public al municipiului Craiova, utilizatorul acestuia trebuie să îndeplinească următoarele obligatii:

* să achite taxa;
* să facă dovada achitării acesteia, în cazul in care nu este achitată la ghişeele DIT ;
* să afișeze vinieta în interiorul autoturismului prin expunerea acesteia la loc vizibil din exterior.

**SECŢIUNEA 2.1.3.** **MODUL ŞI MIJLOACELE DE ELIBERARE A VINIETEI**

**Art.24.** Pentru persoanele fiziceşi juridice care au domiciliul/sediul/reşedinţă pe razaMunicipiului Craiova, Direcţia de Impozite şi Taxe din cadrul aparatului de specialitate al Primarului Municipiului Craiova va elibera vinietele, odată cu achitarea taxei de parcare datorată către bugetul local.

**Art.25.** Vinieta se achită:

1. la casieriile Direcţiei Impozite şi Taxe din cadrul Primăriei Municipiului Craiova;
2. la ghişeele băncilor comerciale /instituţiilor de credit cu care primăria are încheiate convenţii
3. on-line;
4. mandat poştal;
5. cu ordin de plată;

**Art.26.**Vinieta se eliberează:

1. de la ghişeele Direcţiei Impozite şi Taxe din cadrul Primăriei Municipiului Craiova în momentul plaţii;
2. de la ghişeele Direcţiei Impozite şi Taxe din cadrul Primăriei Municipiului Craiova, dupa ce se face dovada plaţii (on-line, mandat poştal, ordin de plată, etc);

**SECŢIUNEA 2.2. PARCARE CURENTĂ PE DOMENIUL PUBLIC CU PLATA PRIN SMS, SEMNALIZATĂ CU INDICATORUL “PARCARE CU PLATĂ”**

**Art.27.** Parcările curente pe domeniul public cu plata prin SMS, semnalizată cu indicator „Parcare cu Plată” sunt parcările amenajate în conformitate cu prevederile prezentului Regulament şi sunt descrise în Anexa nr. 1, care face parte din integrantă din prezentul regulament.

**SECŢIUNEA 2.2.1. TAXELE ŞI METODE DE TAXARE PENTRU PARCARE CURENTĂ PE DOMENIUL PUBLIC CU PLATA PRIN SMS, SEMNALIZATĂ CU INDICATORUL “PARCARE CU PLATĂ”**

**Art.28.** Plata staţionării în parcările curente pe domeniul public cu plata prin SMS, semnalizată cu indicatorul “Parcare cu Plată” se realizează prin transmiterea unui mesaj SMS, de pe telefonul mobil către un număr scurt format din 4 cifre, în reţelele de telefonie mobilă, număr indicat pe panourile de parcare cu plată.

**Art.29.** Utilizatorul trimite un SMS la un număr scurt format din 4 cifre (ex.1234), numărul de înmatriculare al autovehiculului şi corespondentul timpului, (ex. DJ01ABC 1 oră), iar acesta va primi pe telefon un mesaj de confirmare a plătii, precum şi timpul alocat parcării.

**Art.30.** Administrarea parcărilor curente cu plată prin SMS implică instalarea pe serverul administratorului a unei aplicaţii software care înregistrează solicitările, gestionează baza de date, generează rapoarte în timp real şi monitorizează întregul sistem. Se va putea vizualiza, în această aplicaţie, în orice moment, situaţia plăţii taxei prin SMS.

**Art.31.** Pentru funcţionarea sistemului este necesară încheierea unor contracte cu operatorii economici care prestează servicii cu plată prin SMS.

**Art.32.** Taxa aplicată pentru parcarea cu plată este cea aprobată prin Hotarârea Consiliului Local al municipiului Craiova privind taxele şi impozitele locale la care se adaugă costurile operatorului economic care prestează serviciul de plată prin SMS.

**Art.33.** Controlul plăţii locurilor de parcare se face de către poliţiştii locali şi agenţii constatatori, împuterniciţi de către Primarul municipiului Craiova, care vor verifica plata prin intermediul unor dispozitive tip PDA / Smartphone, introducând numărul de înmatriculare al autoturismului, sistemul returnându-le informaţiile complete despre ultima plată efectuată pentru respectivul autovehicul şi situaţia acestuia.

**Art.34.** Plata prin SMS se realizează prin efectuarea următoarelor operaţiuni:

a. se trimite de pe un telefon mobil un mesaj text cu numarul de înmatriculare al autovehicului şi corespondentul timpului la numarul de telefon indicat pe panourile de informare, amplasate în parcările cu plată;

b. într-un interval de timp foarte scurt (secunde), clientul primeşte confirmarea operaţiei prin SMS, în sensul că s-a plătit parcarea pentru autovehiculul respectiv, indicându-se costul staţionării, ora şi minutul la care expiră timpul de parcare;

**Art.35.** Autovehiculele al căror gabarit longitudinal depăşeşte 5 m , vor fi taxate pentru 2 locuri de parcare, iar cele ce depăşesc 10 m vor fi taxate pentru 3 locuri de parcare, în parcarea cu plată cu condiţia ca acestea sa nu obstrucţioneze circulaţia vehiculelor pe sectorul de drum respectiv.

**SECŢIUNEA 2.2.2. DELIMITAREA PARCĂRILOR CURENTE PE DOMENIUL PUBLIC CU PLATA PRIN SMS, SEMNALIZATĂ CU INDICATORUL “PARCARE CU PLATĂ”**

**Art.36.** Parcarea autovehiculelor trebuie să respecte marcajele rutiere pentru delimitarea spaţiilor de parcare, astfel încât autovehiculele parcate să nu stânjenească sau să împiedice circulaţia normală a pietonilor pe trotuare şi a celorlalte vehicule pe partea carosabilă a drumului, distanţele laterale şi faţă-spate dintre autovehiculele parcate să permită intrarea şi ieşirea cu uşurinţă din locurile de parcare precum şi deschiderea uşilor pentru accesul persoanelor în deplină siguranţă în şi din acestea.

**Art.37.** Este interzisă parcarea în locurile nemarcate pentru parcare din zona parcărilor cu plată, în locurile de acces în curtea locuinţelor şi unităţilor, în locurile nemarcate din zona de parcare de la începutul şi sfârşitul străzilor în apropierea intersecţiilor la mai puţin de 5 m de acestea.

**Art.38.** Sistemul de parcare cu plată în municipiul Craiova se aplică în spaţiile specialamenajate, trasate şi semnalizate, enumerate in Anexa nr. 1 la prezentul Regulament.

**Art.39.** Amenajarea parcărilor curente pe domeniul public cu plata prin SMS, semnalizată cu indicatorul „Parcare cu Plată” pe sectoarele de drum respective va fi aprobată prealabil de către Comisiei de Sistematizare a Circulaţiei Rutiere şi Pietonale din municipiul Craiova.

**SECŢIUNEA 2.3. PARCARE OCAZIONALĂ PE DOMENIUL PUBLIC CU PLATA PRIN SMS**

**Art.40.** Taxa pentru parcarea ocazională pe domeniul public cu plata prin SMS, a vehiculelor care nu sunt înregistrate în evidenţa fiscală a Municipiului Craiova, se achită conform opţiunii solicitantului pe zi sau lună şi în cuantumul stabilit anual prin hotărâre aConsiliului Local al Municipiului Craiova.

**Art.41.** Parcarea ocazională a vehiculelor se poate realiza pe sectoarele domeniului public, cu excepţia parcărilor cu plată prevăzute în Anexa nr. 1

**Art.42.** Plata staţionării în parcările ocazionale, se realizează prin SMS conform dispoziţiilor art. 35.

**CAPITOLUL 3. FACILITĂŢI ŞI GRATUITĂŢI**

**SECŢIUNEA 3.1. FACILITĂŢI ŞI GRATUITĂŢI PENTRU PARCĂRI PUBLICE PE BAZĂ DE VINIETE**

**Art.43.** Sunt exceptate de la plata vinietei vehiculele aparţinând:

a) veteranii de război, văduvele de război şi văduvele nerecăsătorite ale veteranilor de război;

b) persoanele prevăzute la art. 1 al Decretului-lege nr. 118/1990, republicat, cu modificările şi completările ulterioare, şi persoanele fizice prevăzute la art. 1 din Ordonanţa Guvernului nr. 105/1999, aprobată cu modificări şi completări prin Legea nr. 189/2000, cu modificările şi completările ulterioare;

**Art.44.** Persoanele care deţin mai multe motoare, scutere, motociclete şi/sau ataşe ale acestora vor plăti o singura taxă pentru parcarea curenta şi ocupă un singur loc.

**Art.45.** Pentru persoanele prevăzute la art. 44 se vor elibera, la cerere, viniete gratuite.

**SECŢIUNEA 3.2. FACILITĂŢI ŞI GRATUITĂŢI PENTRU PARCĂRILE CURENTE PE DOMENIUL PUBLIC CU PLATA PRIN SMS, SEMNALIZATĂ CU INDICATORUL “PARCARE CU PLATĂ”**

**Art.46.** Parcările curente pe domeniul public cu plată prin SMS, semnalizate cu indicatorul “Parcare cu Plată” pot fi utilizate gratuit de posesorii autovehiculelor dotate specialpentru persoanele cu handicap, posesoare a cardului - legitimatie de parcare pentru persoanele cu handicap, prin ocuparea unuia din locurile special amenajate şi semnalizate în mod corespunzător.

**Art.47.** În zonele de parcare curentă cu plată prin SMS se rezervă şi se semnalizează prin marcaj specificlocuri pentru parcarea gratuită a mijloacelor de transport ale persoanelor cu handicap.

**Art.48.** Parcările publice cu plată pot fi utilizate gratuit pentru staţionarea autovehiculelor speciale, dotate conform legii cu echipamente de semnalizare sonoră şi optică, aflate în misiune, conform prevederilor legale în vigoare.

**Art.49.** Parcările curente pe domeniul public cu plată prin SMS, semnalizate cu indicatorul “Parcare cu Plată” din municipiul Craiova vor putea fi folosite făra achitareataxelor prevazute în prezentul Regulament, în situaţia în care autorităţile administraţiei publice locale organizează acţiuni de interes public, cu o înştiinţare prealabilă.

**Art.50.** Parcările curente pe domeniul public cu plată prin SMS, semnalizate cu indicatorul “Parcare cu Plată” din municipiul Craiova vor putea fi utilizate farăachitarea taxelor prevazute în prezentul Regulament, în cazul executării unor lucrări de utilitate publică în conformitate cu reglementările legale.

**CAPITOLUL 4. CONTRAVENŢII ŞI SANCŢIUNI**

**Art.51.** Faptele săvârşite ca urmare a nerespectării prevederilor prezentului Regulament sau neîndeplinirea obligaţiilor stabilite prin acesta, dacă nu au fost comise în astfel de condiţii încât, potrivit legii penale, să fie considerate infracţiuni, constituie contravenţii şi se sancţionează ca atare în conformitate cu dispoziţiile O.G. 2/2001 republicată, privind regimul juridic al contravenţiilor.

**Art.52.** Constituie contravenţie şi se sancţionează cu amendă de la 500 – 1000 lei pentru persoanele fizice şi cu amendă de la 1.000 – 2.500 lei pentru persoanele juridice, următoarele fapte:

a.staţionarea/parcarea în spaţiul de parcare fără achitarea taxei;

b.staţionarea/parcarea în spaţiul de parcare cu depăşirea timpului pentru care s-a achitat taxa;

c.provocarea de stricăciuni la dotările ce aparţin parcării cu plată ca urmare a nerespectării regulilor de parcare, indicatoarelor, a marcajelor sau datorită unor manevre greşite;

d. executarea la autoturisme lucrări de reparaţii şi întreţinere pe locurile de parcare cu plată;

e. nerespectarea semnificaţiei indicatoarelor şi a indicaţiilor înscrise pe panourile adiţionale ale indicatoarelor de parcare;

**Art.53**. Constituie contravenţie şi se sancţionează cu amendă de la 1.000 – 2.500 lei vandalizarea indicatoarelor de semnalizare a parcărilor cu plată.

**Art.54**. Constatarea şi sancţionarea contravenţiilor se face de către poliţişti locali cu atribuţii de circulaţie din cadrul Poliţiei Locale a Municipiului Craiova, agenţi constatatori şi împuterniciţi ai Primarului municipiului Craiova.

**Art.55.** (1) Contravenientul poate achita, în termen de 48 ore de la data încheierii procesului – verbal de contravenţie ori, după caz, de la data comunicării acestuia potrivit prevederilor legale, jumătate din amenda prevăzută în prezentul Regulament, agentul constatator făcând mentiune despre aceasta posibilitate in procesul-verbal.

(2) Agentul constatator nu are posibilitatea încasării amenzii contravenţionale.

(3) Împotriva procesului – verbal de contravenţie, contravenientul poate face plângere, în termen de 15 zile de la comunicare, la Judecătoria Craiova.

(4) Daca persoana imputernicită sa aplice sancţiunea apreciază ca fapta a fost savârşită în astfel de condiţii încât, potrivit legii penale constituie infracţiune, sesizează organul de urmărire penală competent.

**CAPITOLUL 5. DISPOZIŢII FINALE ŞI TRANZITORII**

**Art.56.** Operatorul nu raspunde de securitatea vehiculelor şi a bunurilor aflate înacestea în perimetrul de taxare.

**Art.57.** Vehiculelor abandonate în parcările cu plată li se vor aplica prevederile învigoare aprobate prin Hotarâri ale Consiliului Local.

**Art.58.** Ocuparea locurilor de parcare din zona de aplicare a sistemului de taxare cudiferite obiecte este interzisă, obiectele vor fi ridicate de îndată, faptele sancţionându-se conform prevederile în vigoare aprobate prin Hotarâri ale Consiliului Local.

**Art.59.** Prevederile prezentului Regulament se aplică şi vehiculelor destinateaprovizionării, transportului de marfă precum şi serviciului de taximetrie.

**Art.60.** Prevederile prezentului Regulament se completează cu dispoziţiile OG.2/2001, privind regimul juridic al contravenţiilor, cu modificări şi completări ulterioare, Legii nr. 207/2015 privind codul de procedura fiscală, O.U.G nr. 195/2002 republicată privind circulaţia pe drumuri publice, precum şi cu alte reglementări în vigoare cu privire la administrarea domeniului public şi circulaţia pe drumuri publice.

**Art.61.** Parcarea autoturismelor care nu au expus în interior, la vedere, cardul legitimaţie pentru persoane cu handicap, pe locurile marcate cu semnul internaţional al persoanelor cuhandicap, se sancţionează conform prevederilor in vigoare.

**Art.62.** Orice modificare a legislaţiei modifică de drept prevederile prezentului Regulament.

**Art.63.** Cuantumul taxelor de parcare cuprinse în prezentul Regulament vor fi stabilite anual prin hotărâre aConsiliului Local al Municipiului Craiova.

**Art.64.** Prevederile Regulamentului privind aplicarea taxei pentru parcarea autovehiculelor pe domeniul public al municipiului Craiova intră în vigoare de la data publicării.

**Director Executiv, Director Executiv,**

**Direcţia Servicii Publice Direcţia Taxe şi Impozite**

**Delia Ciucă Elena Bonescu**

Şef Serviciu,

Claudiu Iancu

Vizat pentru legalitate,

cons. jur. Nicoleta Bedelici

cons. jur. Razvan Gheorghiceanu

Anexa nr. 1 la Regulament

# **Lista parcărilor cu plată din municipiul Craiova**

|  |  |  |
| --- | --- | --- |
| **Nr.** **crt** | **Parcări publice cu plată** | **Numar locuri** |
| 1 | **Str Romul** | 63 |
| 2 | **Str. A.I. Cuza** (sectorul cuprins între intersecţia cu str. Unirii şi intersecţia cu str. Arieş) | 94 |
| 3 | **Str. C.S. Nicolaescu Plopşor** (sectorul cuprins între intersecţia cu str. A.I.Cuza și intersecţia cu str. Olteț) | 17 |
| 4 | **Str. Olteţ** (sectorul cuprins între intersecţia cu str.C.S. Nicolaescu Plopșor și intersecţia cu str. Theodor Aman) | 42 |
| 5 | **Str. Theodor Aman** (sectorul cuprins între intersecţia cu str. Olteţ și intersecţia cu str. A.I. Cuza) | 23 |
| 6 | **Str. Ion Maiorescu** (sectorul cuprins între intersecţia cu str. Popa Șapcă și intersecţia cu str. Madona Dudu, inclusiv Parcare Mercur) | 73 |
| 7 | **Str. A.I. Cuza** (sectorul cuprins între intersecţia cu str. Arieş și intersecţia cu str. Geovanni Peresutti) | 42 |
| 8 | **Str. Mihail Kogalniceanu** (sectorul cuprins între intersecţia cu str. Frații Buzești și intersecţia cu str. Unirii) | 44 |
| 9 | **Str. Sf. Dumitru** (sectorul cuprins între intersecţia cu str. Unirii și intersecţia cu str. Matei Basarab) | 69 |
| 10 | **Str. Mihai Viteazu** (sectorul cuprins între intersecţia cu str. Unirii și intersecţia cu str. Ion Maiorescu | 48 |
|  | **Total** | **515** |